Vrou eis miljoene ná haar skoen vashaak | Netwerk24
Deur Jeanne-Marié Versluis 22 September 2019 08:36
'n Vrou van Alberton eis R3,2 miljoen van die Total-vulstasiegroep nadat sy glo buite 'n geriefswinkel by 'n vulstasie in Alberton geval en haar voet gebreek het omdat die teëls glo ongelyk was.
Kyla Viljoen. Foto's Verskaf
Kyla Viljoen (32) het aan Rapport gesê sy het met haklose skoene van Woolworths by die Total Alrode-vulstasie se geriefswinkel uitgeloop toe haar skoen aan die teëls vasgehaak het.
Die ongeluk het op 29 Mei 2017 gebeur by 'n geteëlde, skuins loopvlak buite die winkel. Viljoen eis van Total Suid-Afrika in die hooggeregshof in Pretoria omdat sy glo die vulstasiegroep het nie sy perseel behoorlik in stand gehou nie.
'n Ambulans het haar weggeneem en sy is vyf uur later geopereer. Sy sê sy het agt frakture in haar linkervoet opgedoen.
"Ek loop funny en my voet pyn konstant. Ek was nege maande in 'n rolstoel en hou steeds 'n kruk in my kar."
Kyla Viljoen se voet in gips na die ongeluk. Foto: Verskaf
Luidens haar hofstukke moes Total gesorg het dat gevare op hul perseel betyds getakel word om te keer dat die publiek seerkry.
Viljoen sê sy het vier maande ná die ongeluk haar werk in mensehulpbronne weens haar besering verloor. Sy kon nog nie 'n nuwe werk kry nie weens haar fisieke toestand.
Total staan die eis teen en het beswaar gemaak by die hof teen wat hulle beskou as vaaghede en 'n gebrek aan detail in Viljoen se hofstukke.